14. august 2025

Technomelt EM 335 RE prináša efektívnejšiu recykláciu a čistejšie PET vločky

Odlepí sa v pravej chvíli: Nové tavné lepidlo od spoločnosti Henkel na etiketovanie PET fliaš

Düsseldorf — Ľahké, odolné a krištáľovo priehľadné: PET fľaše sú neoddeliteľnou súčasťou výroby nápojov. Dajú sa použiť miliónkrát, aby sýtené nápoje ostali perlivé, voda čerstvá a ovocné šťavy plné vôní. Sú základnou ingredienciou ich úspechu: PET, teda polyetyléntereftalát, je jeden z mála plastových materiálov, ktoré je možné recyklovať takmer donekonečna – pod podmienkou, že všetky zložky spolupracujú. Lepidlo, ktoré sa používa na lepenie etikiet na PET fľaše, je rozhodujúce pre zachovanie kvality recyklovanej suroviny. Všetko, čo sa počas recyklácie nerozpustí, zanecháva na PET vločkách zvyšky, ktoré znižujú ich kvalitu. Technomelt EM 335 RE, nové tavené lepidlo od spoločnosti Henkel, umožňuje čistú separáciu.

Vzhľadom na regulačné požiadavky sa PET stáva čoraz dôležitejšou surovinou. V zmysle navrhovaného európskeho nariadenia o obaloch a odpade z obalov musia byť PET fľaše navrhnuté tak, aby ich bolo možné jednoducho recyklovať. Zároveň sa na ne vzťahujú záväzné špecifikácie týkajúce sa používania recyklovaných materiálov. S platnosťou od roku 2025 musia jednorazové PET fľaše obsahovať minimálne 25 percentný podiel recyklovaných materiálov, pričom tento podiel sa má do roku 2030 zvýšiť na 30 percent. Dnešná realita však za týmto potenciálom značne zaostáva. Hoci sa v Európe vyzbiera späť viac než 60 percent vyprodukovaných PET fliaš, počet zrecyklovaných PET fliaš by mohol byť ešte vyšší, a to o viac než 11 miliárd ročne. Efektívnejšej recyklácii však často bránia zvyšky materiálov, ktoré ich znehodnocujú.

Konvenčné tavné lepidlá, ktoré sa bežne používajú pri označovaní PET fliaš etiketami, sa počas procesu recyklácie veľmi ťažko odstraňujú. Dokonca aj pri horúcom kúpeli v hydroxide sodnom, ktorý sa pri recyklácii štandardne používa, sa zvyčajne rozpustí len 12 až 30 percent použitého lepidla. Tým dochádza ku kontaminácii PET vločiek, ktorá znižuje kvalitu recyklovaného produktu z dôvodu zakalenia a zažltnutia. Vzhľadom na znížené bariérové vlastnosti nie sú takéto vločky vhodné ani na použitie v obaloch v potravinárskom priemysle.

Spoločnosť Henkel teraz prichádza s novinkou Technomelt EM 335 RE, tavným lepidlom prispôsobeným na mieru moderným recyklačným procesom, ktoré je rozpustné v zásaditých roztokoch a dá sa odstrániť až na 98 percent. Zvyšky lepidla sa odstránia z recyklátu spoločne so zvyškami etikety. Technomelt EM 335 RE robí dojem nielen svojimi recyklačnými vlastnosťami, ale aj svojimi skvelými výsledkami. Toto tavné lepidlo je ideálne na lepenie papierových a plastových etikiet, pričom dokáže spoľahlivo prilepiť až 40 000 etikiet za hodinu a funguje pri nízkych prevádzkových teplotách od 110 do 140°C. Takto pomáha chrániť strojové vybavenie, šetrí energie a zvyšuje prevádzkovú spoľahlivosť. Vďaka zloženiu bez minerálnych olejov a súladu s predpismi v potravinárstve je tavné lepidlo vhodné na použitie aj pri tých najcitlivejších potravinárskych výrobkoch. Praktické X-tra balenie umožňuje jednoduchú a bezpečnú manipuláciu a zároveň predchádza vzniku odpadu z obalov.

Nemecký recyklačný systém PETCYCLE už schválil používanie lepidla Technomelt EM 335 RE, čím sa otvorili nové možnosti pre fungujúce obehové hospodárstvo. Táto novinka pomáha výrobcom fliaš aj recyklačným spoločnostiam spoľahlivo plniť nové regulačné požiadavky. Vďaka lepidlu, ktoré drží len tak dlho, ako treba, sa dá spoľahlivo zrecyklovať jedna fľaša za druhou.

Technomelt® je registrovaná ochranná známka spoločnosti Henkel, resp. jej pridružených spoločností v USA, Nemecku a inde vo svete.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2024 vykázala spoločnosť Henkel obrat vo výške viac než 21,6 mld. eur a upravený prevádzkový zisk približne vo výške 3,1 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 47 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

HENKEL SLOVENSKO spol. s r. o.pôsobí na slovenskom trhu od roku 1991 a zastrešuje obe obchodné divízie spoločnosti – Henkel Consumer Brands a Henkel Adhesive Technologies. Významnou súčasťou je aj GBS+ Bratislava – najväčšia expertná pobočka skupiny Henkel na svete. Od svojho založenia v roku 2006 poskytuje služby naprieč Európou a ďalšími regiónmi vo viac ako 30 jazykoch a zamestnáva vyše 1 600 odborníkov. Spolu s lokálnym obchodným zastúpením, ktoré ponúka viac než 50 značiek, má Henkel na Slovensku viac ako 1 900 zamestnancov. Spoločnosť je osem rokov po sebe ocenená titulom Najzamestnávateľ v kategórii Centrá zdieľaných služieb. Taktiež získala množstvo uznaní za svoj prístup k diverzite, rovnosti a inklúzii, udržateľnosti, starostlivosti o zdravie zamestnancov a inovatívnej komunikácii. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)